Twee rowers in JHB geskietArgieffoto Foto: SAPS, Facebook Twee vermeende huisrowers is Donderdagoggend gewond tydens ŉ oor-en-weer-skietery met die polisie in Johannesburg. Volgens ao. Kay Makhubela, ŉ polisiewoordvoerder, het ses verdagtes omstreeks 03:00 by ŉ huis in Lenasia ingebreek. “Die polisie is ontbied. Met die beamptes se aankoms op die toneel, was die verdagtes besig om items, waaronder televisiestelle, elektroniese toestelle en juwele, uit die huis te dra.” Die verdagtes het die polisie gesien en op hulle losgebrand. “Die polisie het teruggevuur. Een verdagte is in sy regterbobeen getref, en die ander man is in sy bolyf gewond.” Die gewonde mans is in hegtenis geneem en onder polisiebewaking na ŉ hospitaal geneem. Drie ander verdagtes is op die toneel in hegtenis geneem. Die ander verdagte kon daarin slaag om te ontsnap en is steeds soek. Die polisie het beslag gelê op ‘n vuurwapen en ŉ onbekende bedrag kontant wat glo tydens die voorval gesteel is.